Heti tarot előrejelzés jún. 9- 15

A hét fő témája: VIII., Az Igazságosság

Csökkenő energiák: XVIII., a Hold

Erősödő hatások: Kardok Lovagja

Ezen a héten az Igazságosság kártyalapja arra hívja fel a figyelmünket, hogy legyünk hűek önmagunkhoz, és vállaljunk felelősséget a tetteinkért, döntéseinkért. Ez a lap nem csupán a földi igazságszolgáltatást jelképezi, hanem a karmikus kiegyenlítődést is. Ha tiszta szándékkal és kellő önismerettel, igazságérzetünk és morális keretrendszerünk alapján cselekszünk, hosszú távon pozitív történéseket vonzunk be az életünkbe – mégha sokszor fájdalmas döntéseket is kell meghoznunk a hosszú, göröngyös úton járva.

Igazság, objektivitás, elfogulatlanság és pártatlanság – ezek tekinthetőek a kártya kulcsszavainak. Az igazság előbb – utóbb mindig felszínre kerül, pozitív és negatív szándékaink, cselekedeteink pedig bumerángként térnek vissza hozzánk.

Ha ezt a lapot kapjuk, valószínűleg a karma működésének a következményeivel szembesülünk.

Az is elképzelhető, hogy hamarosan komoly döntést kell meghoznunk, amelyben elengedhetetlen a tisztánlátás és az objektivitás.

Párkapcsolati síkon őszinteségre és a korrektségre ösztönöz bennünket, ami elengedhetetlen a kapcsolat megfelelő továbbfejlődéséhez.

Az adok- kapok egyensúlya is előtérbe kerülhet: vizsgáljuk meg, valóban kiegyenlített kapcsolatban élünk- e, vagy az egyik fél jelentősen több energiát fektet- fektetett a kapcsolatba, mint a másik. Ha komoly egyenlőtlenséget fedezünk fel, ideje elbeszélgetnünk társunkkal...

Gyakran utal olyan karmikus kapcsolatokra, amelyekben a két fél azért nem tud elszakadni egymástól, mert karmikus adósságaikat még nem törlesztették le- illetve, amíg a kettőjük számára kijelölt úton a szükséges leckéket nem sajátították el.

Mindenképpen a pár életét meghatározó komoly döntést jelölhet a kártya.

Egyedülállók számára szintén döntéshelyzetre utalhat, melynek fő eleme az elvek és lehetőségek összevetése: semmiképpen ne kössünk rossz kompromisszumot, és ne vállaljunk fel olyan kapcsolatot, ami ütközik az erkölcsi, morális keretrendszerünkkel.

Szakmai szempontból a lap azt sugallja, ezen a héten nagy szükségünk lesz a tisztességes, korrekt oldalunk megcsillogtatására és az erkölcsi érzékünkre, mert ha most hibázunk vagy sumákolunk, könnyen lelepleződhetünk.

Jelölhet jogi szerződéseket vagy pénzügyi elszámolást, emellett megérdemelt elismerést vagy számonkérést is takarhat . Ha becsülettel dolgoztunk, jutalom érkezhet, ha nem, most kellemetlen következményekkel szembesülhetünk.

Előléptetés vagy elbocsátás is esélyes, a korábbi teljesítményünktől függően.

A csökkenő energiákat a Hold kártyalapja szimbolizálja: illúzióink , önismereti vakfoltjaink redukálódhatnak, és képesek leszünk objektívebben tekinteni önmagunkra és körülményeinkre. Sorsunkat kissé magasabb perspektívából szemlélhetjük, és végre vállalhatjuk a felelősséget az életünkért.

Az erősödő hatásokat a Kardok Lovagja képviseli, mely szintén intellektuális készségeink fokozódására utal. Flexibilisebben reagálhatunk a felmerülő szituációkra, és észrevehetően gyorsabban foroghatnak a „ kerekeink”. Használjuk ki elménk erejét és analitikus képességeinket.